
PAL 1 


SUNAHAN E HEGIJ A MANIKA HOVOT. 
1:1-25 


Taru hahatani a Sunahan e hegij 
iyanean na latu ni Kopu. Mei ta sea ta 
ka i hapon na latu ni kopu. Kova u 
wabiap tara Sunahan te hahis ya i hapon 
nu ramun. U kuhil e ka ya tara mani pal 
hovot.  Sunahan e hat nin, "U konan 
burung pan." Bu konan e boak no. Ba 
Sunahan e bang no te raeh u konan be yau 
e kakasol no eyau u len. Eyau e lubitan 
u konan taru kuhil te kakasol yau a bong. 
Enah u hasea nu len. Ba Sunahan e hat 
sai neno, "U ramun ni yas nu ramun ni 
kopu ya hialalakat." Be boak no hare 
notoku ya iyen. Sunahan e kakasol ya mes 
a pal iyas. Enah u hahualu nu len. 

Ba Sunahan e hat sai neno, "U ramun 
ya hagon hovot u tara 'sea pal bu sovot te 
boak no." Be boak notoku has no hare na 
te hat u. 

Ba Sunahan e hat sai neno, "U mani 
hai huhua nu mani hai roi nu mani hai 

pusuk hovot ya pusuk um," be pusuk ur. 

Eru hovot i kamei u huhua i tariru, nu 

para nitoa ti pusuk um. Enah u hahopis 
nu len. 

Ba Sunahan e hat sai neno, "Ya boak 
am a pital, jihau nu pitapit." Be ru e 
boak ar, eyau e kaj a pital bate pir tara 
len na jihau nu pitapit bate pir ir tara 
bong. Eyau pan a ka te ka mena u konan 
tara latu ni kopu. Eyau e kaj eru bate 
hatoatong ner u len na mani poaj taru 
hiningal. Enah u hanina nu len. 

Ba Sunahan e hat sai neno, "U mani 
hai hoyen na mamajin a ka hovot te ka ria 
i tasi yakoak am," Be ru e boak ar. Eru 
hovot i hatuhan a pean a para ti 
hahatuhan sai. Ba Sunahan e kat has no u 
mani hai malei hovot be ru hovot e 
hatuhan er a pean a para. Enah u hatolim 
nu len. 

Ba Sunahan e hat sai neno, "U mani 
malei sensen hovot ya boak am, gu nu kus 
nu kore. Nu kukuji na manika hovot te 
tatei tapa riu i bina latu ya i boak has 
im." Be ru hovot e boak ar. Mamajin a 
ka hovot te hegij a Sunahan i hatuhan a 
pean a para. Ba Sunahan e haso neno a 
mani hai kanen, na roi nu maman u hai 
kuvan hovot bate hanen no eru te kamer a 
toai. 

Pal 2 


Sunahan e mangil ni hegij a katun be 
hat neno, "Elia e hegij gu a jon na 
hihin be ru te hare poij ria a peisigoan. 


PAL 2 


SUNAHAN E HEGIJ A KATUN. 1:26-2:25, 


Ba Sunahan e lui no u sovot be hegij 
no a katun. Eyau e piuh sila nia a katun 
taru usu i tanau ba katun e toai no. Ba 
Sunahan e kakasol no eyau e Adam. Ba 
Sunahan e lep no a sea kui jen tara pal 
ni Iden be lui no e Adam be hakei no eyau 
i hanau. Ni han a kui e ka a sea ramun. 
Nu hualu u roi i tok has im i han a kui. 
U sea u roi ni toai nu mes u roi ni 
natei. Sunahan e haj e Adam, "Elo ma 
kahet haraeh nin a kui. Elo e tatei nen 
mu u huhua tara mani roi hovot te tok ria 
i han a kui. Kova elo e gomani nen mu a 
hua taru roi ni natei. Sol elo e nen mu 
a hua taru roi enah, elo e natei sil mu a 
ka te raeh no na ka te nome has no. Elo 
ma gomani nen a hua taru roi ne nah. 

Sol elo e nen mu eyau, elo e mat mu." A 
Sunahan e lui u mani malei sensen nu 
malei loloh hovot te kaj yu taru sovot be 
soat me no eru tere Adam be Adam e 
kakasol no eru hovot. 

Ba Sunahan e hat sai neno, "Adam 
eyau e ka papais no. Enah e mei ta raeh 
u. Elia e hegij gu a hihin i tanau te 
taguh nau eyau. Ba Sunahan e hasoh pot 
no e Adam. Be yau e lui no a sea jino 
taru likliki ne Adam be pili poij no u 
likliki i tanau. Eyau e lui a jino be 
hegij no eyau a sea hihin. Poaj te kalat 
u e Adam, ba Sunahan e lui meno a hihin i 
tanau. Poaj te bang meya e Adam a hihin 
be yau e hat neno, "Elo a katun te hare 
mua elia. Sunahan e hegij ya elo tara 
jino ni likliki goan hamajiko, ne lia e 
kakasol hamanas gua elo a hihin."  Eyau 
pan enah te labitan sila mena a jon a 
tete na kaua 1 tanau bate tapa gon meno a 
hihin i tanau be ru a tolalu te sea 
hamanas ar. Sunahan e hat nin be ru te 
hatuhan pean ar, be ru te jon momoa has 
tara manika hovot. Eru i belos kove ru i 
mei ta majingol u.  Sunahan e bang a 
mamajin a ka te hegij yu, ne ru i raeh 
nitoa. Enah u hatonom nu len. Sunahan e 
hegij hakap a mani toukui hovot taru 
tonom u len. Be yau e huas no taru 

hatohit nu len. Be yau e hagoagon no u 
hatohit nu len. 


PAL 3 
KATUN E KAJ U TOUKAT NOME, 3:1-24, 


A kukuji e natei koru. Eyau e hat 


nin tara hihin, "Sano, Sunahan e hat nin 
elo ma gomani nen u hua tara roi te tok 
ria 1 han a kui?" Ba hihin e hat neno, 


"Elam e tatei nen nam u hua hovot, kove 
lam i mei ta tuan ni nen meya a hua taru 
roi te tok ni popoan na kui. Sol elam e 
tom ne mu eyau, be lam te mat mu." Ba 
kukuji e hat neno, "Emi e gomani mat mu. 
Emi e na natei sil mu a ka te raeh no na 
ka te nome no. Na Sunahan e natei no emi 
na hare mua eyau. Tara sah, eyau has e 
natei sil no a ka raeh na ka nome." Ba 
hihin e bang no a hua be mangil korui no 
eyau. Be yau e lui no a hua be nen no 
eyau. Be yau e haso has no a jon i 
tanau. Ba jon e nen no eyau be ru hovot 
e natei sil hamanas er ti belos uru. Be 
ru e tul er a kal nu roi be kaj ria tehu 

i tariru. 

Tara touleh galikinan, Sunahan e 
hahis ya i han a kui. BPoaj e Adam na 
hihin i tanau i longon a Sunahan be ru e 
mois ria i bina roi. Ba Sunahan e ngok 
no, "Ya te ka mua lomi?" Ba jon e bor 
kopis no, "Elia e longon nauk elo. Elia 
e matout gul be mois nauk, tara sah elia 
e belos nauk." Ba Sunahan e hat sai 
neno, "Eseh te haj lan elo te belos wa 
mulo? Sano, elo e nen mul a hua nu roi u 
goagon?" Be Adam e hat neno, "Elo mu 
haso ya elia a hihin niyen te haso lan 
elia a hua bate nen nauk." Ba hihin e 
hat neno, "A kukuji te namus lan elia be 
nen nauk a hua." Ba Sunahan e hat neno 
tara kukuji, "Kova tara ka iyen, elo na 
lala ne mu a tormulo taru sovot. Elia na 
kaj gu u pinaposa 1 tamulo nu pinaposa 
tara hihin bate na hia pakpako riu. Elo 
na kot kirah mu u kolun i tanau ne yau na 
pita meta nau u baku i tamulo." Ba 
Sunahan e hat neno tara hihin, "Kova elo 
e kaj mul a ka niyen, elo na sagoh mu a 
kamij jen poaj tena posa me mualo a 
masal. Kova elo na bovon mangil notoku 
has mu a jon i tamulo ne yau na junaun ne 
nau elo." Ba Sunahan e hat neno tere 
Adam, "Kove lo e kaj mul a ka niyen, 
elia na hapusuk gu u hasili u nome nu 

Pal 4 
pusuk u hihitok taru sovot. Tara toukui 
hahiring kuku i tamulo elo e na nen mu a 
kanen taru sovot. Elo e kat sila wa mu 
iyen tuan no tara poaj ni toai hovot 1 
tamulo. Elia gu hegij ya elo taru sovot 
ne lo na sovot poij mu." Ba Sunahan e 
lui no u pempem nu malei sensen be kaj no 
u malmal ti pous neru. Adam e kakasol ya 
a hihin e Ivi, haman i tanau eyau a kaua 
tara revan hovot. 

Adam ne Ivi i natei sil hamanas a ka 
te raeh na ka te nome. Ba Sunahan e rama 
neno ta nen meya ru a hua taru roi ni 
toai, be yau e jirong no eru. Be yau e 
hakei no u jonkato nu kilat u rararien 1 
kesin a kui a raraeh bate kato ner u rol 
ni toai. A jon na hihin i tanau i 
labitan a kui a raraeh ne nah ba jon e 
hatani ni kui hamanas na tara mes a pal. 

